text: ▷ La Mostra d'Art al Carrer s'exposarà durant un any als plafons de TGN
  La Mostra d'Art al Carrer s'exposarà durant un any als plafons de TGN
  Un cop finalitzada la V edició de Display. Mostra d'Art al Carrer, engeguem un nou projecte que canvia l'antic model de funcionament dels plafons de Display. Aquesta nova manera d'habitar els vuit llenços metàl·lics disposats a la via pública de Tarragona es defineix per tenir una durada dilatada en el temps (1 any: fins al juny del 2014), tenir un enfocament més narratiu i implementar una lògica participativa que al llarg d'aquest període de temps s'anirà desenvolupant per diferents vies, principalment a través de les xarxes socials.
  L'encarregat d'aquesta fita és Mirall Lifestyle, un artista resident a Tarragona que treballa a mig camí entre l'art, la comunicació i el màrqueting. El seu treball es caracteritza per una senzillesa formal extrema que paradoxalment vesteix un discurs molt elaborat i que arrela en problemàtiques i perfils "ultra" contemporanis de la realitat social. La seva mirada tant ens adreça a nivell macro a una anàlisi postcapistalista, com ens apropa a una lectura d'allò mirco afinada per comprendre l'univers emocional dels que habitem l'ara.
  Aquest projecte preveu diverses extensions més enllà dels plafons: una publicació impresa, dibuixos en gran format a tanques publicitàries, postals... Aquest és, doncs, un projecte que neix en format Display però que cerca expandir-se cap a d'altres interfícies. Al llarg d'aquest any els plafons aniran canviant, seguint quatre blocs temàtics (global, personal, relacions i social). Quasi 100 dibuixos passaran per Display.